ติดกัน 3 วัน 14 จังหวัด ค่าฝุ่น PM2.5 เกินค่ามาตรฐาน ผู้ป่วยจากฝุ่นเพิ่มขึ้นนับแสนคน
นายแพทย์ณรงค์ อภิกุลวณิช รองปลัดกระทรวงสาธารณสุข กล่าวว่า สถานการณ์ฝุ่น PM2.5 ในประเทศไทย ขณะนี้มีแนวโน้มเพิ่มสูงขึ้นในหลายพื้นที่ โดยวันนี้พื้นที่ที่มีค่าฝุ่น PM2.5 เกินมาตรฐาน ติดต่อกันเกิน 3 วัน พื้นที่สีแดง 14 จังหวัด ได้แก่ ลำพูน เชียงใหม่ สุโขทัย นนทบุรี ปทุมธานี พระนครศรีอยุธยา สระบุรี อ่างทอง สมุทรสาคร ราชบุรี สมุทรสงคราม สมุทรปราการ นครพนม และ กทม. พบ 23 เขตใน 50 เขต โดยค่าเฉลี่ย PM2.5 อยู่ที่ 101 - 158 มคก./ลบ.ม. จึงได้เปิดศูนย์ปฏิบัติการฉุกเฉินด้านการแพทย์และสาธารณสุขกรณีฝุ่น PM2.5 ใน 14 จังหวัด เพื่อบริหารจัดการสถานการณ์อย่างเป็นระบบ จากข้อมูลการเฝ้าระวังโรคจากมลพิษทางอากาศในระบบ HDC ระหว่างวันที่ 1-31 มกราคม 2566 พบสัปดาห์นี้มีผู้ป่วยด้วยโรคที่เกี่ยวข้องกับมลพิษทางอากาศ 376,165 ราย เพิ่มขึ้นจากสัปดาห์ที่ผ่านมา 163,491 ราย โดยกลุ่มโรคที่เจ็บป่วยสูงสุด ได้แก่ กลุ่มโรคทางเดินหายใจ พบ 165,879 ราย เพิ่มขึ้น 72,430 ราย กลุ่มโรคผิวหนังอักเสบ พบ 80,248 ราย เพิ่มขึ้น 31,571 ราย กลุ่มโรคตาอักเสบ พบ 70,206 ราย เพิ่มขึ้น 29,605 ราย โรคหลอดเลือดหัวใจและสมองอุดตันขาดเลือด พบ 54,434 ราย เพิ่มขึ้น 26,828 ราย สำหรับข้อมูลพฤติกรรมการป้องกันตนเองจากการรับสัมผัส PM2.5 ของประชาชนพบช่วงวันที่ 23-29 มกราคม 2566 ประชาชนมีพฤติกรรมการสวมหน้ากากป้องกันฝุ่น ร้อยละ 76 ไม่เผาขยะ กระดาษ หรือจุดธูป ร้อยละ 59.7 และปิดประตูระหว่างทำงาน ร้อยละ 51.6 แนวโน้มเพิ่มขึ้นจากสัปดาห์ก่อนคือวันที่ 16-22 มกราคม 2566 แต่พฤติกรรมการงดออกกำลังกายกลางแจ้ง การลดระยะเวลาออกนอกบ้านและการตรวจเช็กคุณภาพอากาศก่อนออกนอกบ้านมีการปฏิบัติลดลงจากสัปดาห์ที่ผ่านมาขอย้ำให้ประชาชนตรวจสอบคุณภาพอากาศก่อนออกจากบ้าน หากค่าฝุ่นละอองอยู่ในระดับส่งผลกระทบต่อสุขภาพ ให้ลด หรืองดกิจกรรมกลางแจ้ง หรือสวมหน้ากากป้องกันฝุ่น โดยเฉพาะกลุ่มเสี่ยงที่อาจได้รับผลกระทบทางสุขภาพรุนแรงกว่าคนทั่วไป ส่วนประชาชนที่อยู่บริเวณพื้นที่มีผลกระทบต่อสุขภาพ หรือพื้นที่สีแดง ควรหลีกเลี่ยงกิจกรรมกลางแจ้ง หรือใช้อุปกรณ์ป้องกันตนเองหากมีความจำเป็นต้องออกนอกบ้านและหากมีอาการทางสุขภาพควรปรึกษาแพทย์